Broj: 711-I-606-P-65/21-02-12

Zagreb, 19. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Marice Vidović,** na 119. sjednici, održanoj 19. ožujka 2021., daje sljedeće

**OČITOVANJE**

**I**. **Odredbama ZSSI-a nije propisana zapreka da se na izborima za općinskog načelnika kandidira osoba čija supruga je trenutno zaposlena na radnom mjestu tajnice općinskog načelnika u istoj općini, kao niti da ta osoba eventualno bude izabrana na dužnost općinskog načelnika u toj istoj općini.**

**II. U cilju očuvanja integriteta i vjerodostojnosti te očuvanja povjerenja građana u tijelo javne vlasti, upućuje se osoba iz čl. I ove izreke, ukoliko bude izabrana na dužnost općinskog načelnika općine u kojoj je njegova supruga zaposlena na mjestu tajnice općinskog načelnika, da se obrati Povjerenstvu radi davanja mišljenja u svezi preveniranja mogućeg sukoba interesa.**

 Obrazloženje

Zahtjev za očitovanjem podnijela je Marica Vidović te je u knjigama ulazne pošte zahtjev zaprimljen 15. ožujka 2021. pod poslovnim brojem: 711-U-1029-P-65/21-01-5, povodom kojeg se vodi predmet broj P-65/21.

U zahtjevu podnositeljica navodi kako se član političke stranke registrirane u Republici Hrvatskoj namjerava kandidirati za općinskog načelnika jedne općine u Republici Hrvatskoj. U toj istoj općini njegova supruga je zaposlena na radnom mjestu tajnice općinskog načelnika. Podnositeljica postavlja pitanje predstavlja li sukob interesa kandidiranje tog člana za općinskog načelnika.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a, u slučaju da podnositelj stupi na dužnost općinskog načelnika.

Temeljem članka 30. stavka 1. podstavka 2. ZSSI-a u nadležnosti Povjerenstva je donošenje Pravilnika, kojim se uređuje način rada i odlučivanje Povjerenstva, donošenje odluka, davanje mišljenja, propisivanje obrazaca i ustrojavanje registra radi primjene pojedinih odredaba ovog Zakona.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

 Slijedom svega navedenog, Povjerenstvo utvrđuje da nema zapreke da se netko kandidira za izbor za općinskog načelnika u općini u kojoj je njegova supruga trenutno zaposlena na radnom mjestu tajnice općinskog načelnika, kao niti da bude izabran na dužnost općinskog načelnika u toj istoj općini.

No, radi pravilnog upravljanja ovom situacijom te preveniranja negativne percepcije koja bi u navedenoj situaciji mogla nastati te u cilju učinkovitog očuvanja integriteta i vjerodostojnosti te očuvanja povjerenja građana, upućuje se kandidat, ukoliko bude izabran na dužnost općinskog načelnika predmetne općine, da se obrati Povjerenstvu radi davanja mišljenja, a kako bi se u novonastaloj situaciji spriječio mogući sukob interesa.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana